CCLVI.  Laurentio abbati S. Vitoni significat Richardum episcopum Virdunensem in communionem a sese receptum non esse.   (Anno 1108.) [Dom CALMET,  Hist. de Lorraine,  I, Pr., p. 129.]
PASCHALIS episcopus, servus servorum Dei, dilecto filio LAURENTIO abbati Sancti Vitoni, salutem et apostolicam benedictionem.
Richardus Virdunensis ad nos veniens, nullam reatus sui satisfactionem ecclesiae fecit, unde nec a nobis in communionem susceptus, nec a vinculo excommunicationis est absolutus; quapropter dilectioni tuae mandamus, ut illius consortium omnino vites, et tam eum quam omnes fautores ejus, et omnes qui ei scienter communicant, a nobis excommunicatos esse denunties.